
Κυριακή, 23 Αυγούστου 2026

ΔΕΛΤΙΟ ΤΥΠΟΥ

Τροχαίο ατύχημα στο Κερατσίνι –Σύλληψη ημεδαπού στη Σαμοθράκη – Πτώση οχήματος στη θάλασσα στη Νάξο - Θάνατος άνδρα στο Αλιβέρι - Προσάραξη Τ/Χ σκάφους στη Μυτιλήνη – Μηχανική βλάβη Ι/Φ σκάφους στη Λευκάδα

	Τις πρωινές ώρες σήμερα, ενημερώθηκε η Λιμενική Αρχή του Κερατσινίου για τροχαίο ατύχημα που σημειώθηκε στον προβλήτα ΙΙΙ, δυτικά του σταθμού εμπορευματοκιβωτίων Πειραιά στο Ικόνιο Κερατσινίου. Συγκεκριμένα, ο 54χρονος ημεδαπός οδηγός μιας επικαθήμενης νταλίκας έχασε ξαφνικά τις αισθήσεις του, με αποτέλεσμα την πρόσκρουση του οχήματος σε γερανογέφυρα. Ο 54χρονος διακομίστηκε με ασθενοφόρο όχημα του Ο.Λ.Π. Α.Ε. σε ιδιωτική κλινική, για ιατρική περίθαλψη. Προανάκριση διενεργείται από το Β' Λιμενικό Τμήμα Κερατσινίου του Κεντρικού Λιμεναρχείου Πειραιά.

*****

	Τις βραδινές ώρες χθες, στελέχη της Λιμενικής Αρχής της Σαμοθράκης προέβησαν στην σύλληψη, στο πλαίσιο του αυτοφώρου, ενός 31χρονου ημεδαπού υπεύθυνου καταστήματος στάσιμου υπαίθριου εμπορίου (καντίνα), για παράβαση της Αστυνομικής Διάταξης υπ’ αριθ. 03/1996άρθρ. 1 παρ. 3Β «Ώρες μεσημβρινής και νυκτερινής ησυχίας-Απαγορεύσεις», σε συνδυασμό με το άρθρο 10 του Ν.4637/2019 «Διατάραξη Κοινής Ησυχίας». Συγκεκριμένα, κατόπιν διερεύνησης καταγγελιών από τα ανωτέρω στελέχη, διαπιστώθηκε διατάραξη κοινής ησυχίας με τη χρήση στερεοφωνικού συγκροτήματος εντός Χερσαίας Ζώνης Λιμένα του αλιευτικού καταφυγίου Θέρμων Σαμοθράκης, όπου βρίσκεται η καντίνα. Από το Α’ Λιμενικό Τμήμα Σαμοθράκης του Κεντρικού Λιμεναρχείου Αλεξανδρούπολης που διενεργεί την προανάκριση, επιβλήθηκαν οι προβλεπόμενες διοικητικές κυρώσεις.

*****

	Τις πρωινές ώρες σήμερα, ενημερώθηκε η Λιμενική Αρχή της Νάξου για πτώση μιας τετράτροχης μοτοσυκλέτας (γουρούνα) άνευ επιβαινόντων στη θάλασσα, εντός τουριστικού καταφυγίου στο λιμάνι της Νάξου. Αμέσως στο σημείο μετέβησαν στελέχη Λ.Σ.-ΕΛ.ΑΚΤ., όπου εντόπισαν το όχημα και ενημέρωσαν τον ιδιοκτήτη, ο οποίος προέβη στην άμεση ανέλκυσή του. Από το περιστατικό δεν υπήρξε τραυματισμός και δεν παρατηρήθηκε θαλάσσια ρύπανση. 

*****

	Τις μεσημβρινές ώρες σήμερα, ενημερώθηκε η Λιμενική Αρχή του Αλιβερίου ότι ένας 72χρονος ημεδαπός ανασύρθηκε χωρίς τις αισθήσεις του, από την θαλάσσια περιοχή του Αλμυροποτάμου, νοτίου Ευβοϊκού κόλπου. Στο σημείο κατέφτασε ασθενοφόρο όχημα του ΕΚΑΒ, το πλήρωμα του οποίου διαπίστωσε τον θάνατό του. Προανάκριση διενεργείται από το Δ' Λιμενικό Τμήμα Αλιβερίου του Κεντρικού Λιμεναρχείου Χαλκίδας, ενώ η σορός πρόκειται να μεταφερθεί στην Ιατροδικαστική Υπηρεσία Αθήνας για τη διενέργεια νεκροψίας-νεκροτομής.

*****

	Τις πρωινές ώρες σήμερα, ενημερώθηκε η Λιμενική Αρχή του Περάματος Κόλπου Γέρας για την προσάραξη ενός ερασιτεχνικού-ταχύπλοου (Ε/Ρ-Τ/Χ) σκάφους με δύο ημεδαπούς επιβαίνοντες, στη βραχονησίδα «ΑΓΙΟΣ ΒΑΣΙΛΕΙΟΣ» πλησίον του λιμένα Πύργων κόλπου Γέρας Λέσβου. Στο σημείο μετέβησαν ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), καθώς και ένα Περιπολικό όχημα από ξηράς. Οι επιβαίνοντες μεταφέρθηκαν με το ΠΛΣ στο λιμάνι Σκάλας Λουτρών κόλπου Γέρας, απ’ όπου ο 60χρονος χειριστής και ιδιοκτήτης του σκάφους, διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Μυτιλήνης, για ιατρική περίθαλψη. Στη συνέχεια, το Ε/Ρ-Τ/Χ σκάφος αποκολλήθηκε και οδηγήθηκε στο νεωλκείο Σκάλας Λουτρών. Προανάκριση διενεργείται από τον Λιμενικό Σταθμό Περάματος Κόλπου Γέρας. Από το συμβάν, δεν διαπιστώθηκε θαλάσσια ρύπανση.

*****

	Τις μεσημβρινές ώρες σήμερα, ενημερώθηκε η Λιμενική Αρχή της Λευκάδας για μηχανική βλάβη ενός ιστιοφόρου (Ι/Φ) σκάφους σημαίας Γαλλίας με 4 αλλοδαπούς (υπηκόους Γαλλίας) επιβαίνοντες, στη θαλάσσια περιοχή 0,9 ν.μ. δυτικά της Λευκάδας. Στο σημείο έσπευσαν το αλιευτικό (Α/Κ) «ΑΓΙΟΣ ΙΩΑΝΝΗΣ» Ν.Λ. 321, το σκάφος «CORAL SEA» N.Π. 10233, καθώς και ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), το οποίο εντόπισε το Ι/Φ με τους επιβαίνοντές του καλά στην υγεία τους. Στη συνέχεια, το Ι/Φ κατέπλευσε με ασφάλεια στο λιμάνι της Βασιλικής Λευκάδας με τη συνδρομή των «ΑΓΙΟΣ ΙΩΑΝΝΗΣ» και «CORAL SEA» και συνοδεία του ΠΛΣ. Από το Λιμεναρχείο Λευκάδας, απαγορεύτηκε ο απόπλους του Ι/Φ σκάφους μέχρι την προσκόμιση πιστοποιητικού αξιοπλοΐας από τον αρμόδιο νηογνώμονα, ενώ από το συμβάν, δεν διαπιστώθηκε θαλάσσια ρύπανση.

